Foto’s: Vyf sterf in Rustenburg-ongelukFoto: ER24 Vyf persone is Vrydagaand dood tydens ŉ botsing tussen ŉ bakkie en ŉ BMW op die N4 in Rustenburg. “Paramedici is omstreeks 23:00 na die toneel ontbied,” het Werner Vermaak, woordvoerder van ER24, gesê. “Die BMW is in stukke geskeur. Die bakkie is ŉ paar meter verder aangetref.” Volgens Vermaak het vermoedelik ses persone in die BMW gery. “Twee vroue en drie mans het aan hul beserings beswyk nog voor paramedici by die toneel opgedaag het. Hulle is op die toneel dood verklaar.” ŉ 23-jarige man het geringe tot matige beserings opgedoen. “Hy het aan paramedici gesê hy het voor in die BMW gesit. Paramedici het die man ondersoek, maar hy wou nie na ŉ hospitaal toe gaan nie.” Die bestuurder van die bakkie is behandel en na ŉ nabygeleë hospitaal geneem. “Die omstandighede rondom die ongeluk is nog nie bekend nie. Plaaslike owerhede stel ondersoek in.”